আইপিএল জুড়ে চলছে স্পিনারদের দাপট। মঙ্গলবার যার সবচেয়ে বড় উদাহরণ দেখা গেল ইডেনে। টানা দশ বলে চার-ছক্কা মেরে রাজস্থান রয়্যালসের স্কোরবোর্ড উল্কার গতিতে দৌড়চ্ছিল। লাগাম টানলেন কুলদীপ যাদব। ৪ ওভারে ২০ রানে ৪ উইকেট। শিকারের তালিকায় জশ বাটলার, অজিঙ্ক রাহানে ও বেন স্টোকস।
কুলদীপের দাপট দেখে উচ্ছ্বসিত সৌরভ গঙ্গোপাধ্যায়। মঙ্গলবার ক্লাব হাউসের তিনতলায় প্রেসিডেন্টস বক্সে বসে কুলদীপের স্পেল দেখেছেন। রাতে ‘এবেলা খেলা’কে সৌরভ বললেন, ‘‘দারুণ বল করেছে কুলদীপ। একাই ম্যাচ ঘুরিয়ে দিয়ে গেল। তা নাহলে এক সময় তো মনে হচ্ছিল দু’শো করবে রাজস্থান।’’ সঙ্গে যোগ করলেন, ‘‘এই ম্যাচ জিতে প্লে-অফের দৌড়ে মুম্বই ইন্ডিয়ান্স-রাজস্থান ও পঞ্জাবের চেয়ে অনেকটাই এগিয়ে গেল নাইটরা।’’
কেকেআরের আগের কয়েকটা ম্যাচে বল হাতে অনেক রান খরচ করে ফেলছিলেন কুলদীপ। সৌরভ বলছেন, ‘‘রিস্টস্পিনারদের ক্ষেত্রে সেটা বড় কোনও ব্যাপার নয়। তবে যেদিন রিস্টস্পিনাররা ছন্দ পেয়ে যায়, সেদিন তাদের খেলাটা কার্যত অসম্ভব হয়ে দাঁড়ায়।’’ যোগ করলেন, ‘‘ফ্লাইট করাতে ভয় পায় না কুলদীপ। যেটা খুব ইতিবাচক দিক।’’
স্পিনারদের বিরুদ্ধে তাঁর ঈর্ষণীয় রেকর্ড। ভালবাসতেন স্পিনারদের  ব্যাট হাতে শাসন করতে। সেই সৌরভের উপলব্ধি, ‘‘ব্যাটসম্যানদের টেকনিকের অভাবেই স্পিনাররা এত দাপট দেখাচ্ছে।’’ ঘরে বসে যখন কথাগুলো বলছিলেন সৌরভ, রাজস্থানের লেগস্পিনার ঈশ সোধির বলে পরাস্ত হলেন ক্রিস লিন। সৌরভ বলে উঠলেন, ‘‘এই বলটাই বিরাট কোহলি খেলে দিতে অনায়াসে। নির্ভুল টেকনিকের গুরুত্বই আলাদা। এখন বেশিরভাগ ব্যাটসম্যানেরা স্পিনারের হাত লক্ষ্য করে না। বল কোনদিকে টার্ন করবে, ধরতেই পারে না।’’
একাদশ আইপিএলের শেষ লগ্নে এসেও নিশ্চিত করে বলা যাচ্ছে না, প্লে-অফের শেষ দুই দল কারা। লড়াইয়ে রয়েছে পাঁচটি দল। ‘‘আসলে দলগুলোর মধ্যে এখন তফাত খুব কম। নিজেদের দিনে যে কোনও দল ম্যাচ জিতে যেতে পারে। তাই টুর্নামেন্টের উত্তেজনাও আগের চেয়ে বেড়েছে। ম্যাচ দেখতে মাঠ ভরে যাচ্ছে,’’ বলছেন সৌরভ।